Chi bɨdxinraba rot la Getsemaní,
chií rapy Jesús lo ra xpɨnnii:
—Gulbzub rɨ́ dubla ni chatɨ́dx chanábaa lo Dios.
Chií zenenii laa Bed,
Jacob cun Juan ne bzulo bsacnalasduxzanii ne cachacagacza laxtónii.
Chií rapynii loraba:
—Rzacnalasduxaa rluiza sguin galnalasrɨ́ naa,
gulbiiansirɨ́ adgagasyditu.
Chií guazarunii stru,
chiínii bzuxibynii bgaa locani axta lo yu gudiin gunábnii lo Dios tal gacza tɨrca galzi ni chazacnii.
Rapynii:
—Pa,
nady nitu ni na nagan par lii,
btɨrca galzirɨ́ cun naa,
per adgacquɨdii zɨc rcádxaa,
liiquɨ bɨ́n zɨc rcádxuu.
Chiínii gubigrɨnii rot biian ra xpɨnnii.
Chi bɨdxinnii,
chií gunnii laaraba nagasy,
chiínii rapynii lo Bed:
—Simón,
lagza nagasiiu,
¿ta nila tubiorsiza adzagucdii niiazubnau?
Gulbteech bcaald lotu ne gulgudiingunáb lo Dios,
tad chu gun gan quit laniquytu.
Laatu rcádxquɨtu guntu ni na güen gac,
per lagazitu adgunditu gan guntu ni na güen gac.
Gunísinii zɨɨ chiínii gubigrɨnii stulaa rot gudiingunábnii lo Dios ne gudiingunábgaczanii ni gudiingunábnii lo Dios glo.
Chi gubigrɨnii rot biianraba,
stulaa laraba ya nagasygac purni diza rzinaá guiquylagraba bcaald,
Chií adracbédiraba xi dídx guɨcabyraba lonii.
Ni rionɨlaa cabigrɨnii rot biianraba,
chií rapynii loraba:
—¿Ta gullnagasizatu?
¿Ta gullcaziládxzatu?
¡Ya na gulblee bcaald lotu!,
ta laa or ya bgaa.
¡Gulgubiia gantu laa Bniaty ni bɨxeeld Dios gac ntriagw ladxná ra bɨn ni na ndxab.
¡Gulchaxtɨ gultoo!
Gulgubiia gannuu laa ni gun ntriagw naa yazedxingax.
Guxcaníru Jesús loraba chi bɨdxin Judas ni nagac tu ra chiptiop xpɨnnii.
Laaba bdxinneba ziandux ra bɨn ni caa ra spad cun garrot,
zednazraba Jesús.
Zédraba pur lo xtídx ra bxuz ni rnibé laa ra bxuz,
ne pur lo xtídx ra mes ni rbiia cun ra dídx ni zíad lo Xquiich Dios,
ne cun pur lo xtídxgac ra bɨnnaroo Israel.
Laaba ni bɨ́mba ntriagw laanii yagudixteellgaba lo ra bɨnquɨ,
rapyba loraba:
—Bniaty ni gawa tu bllid cuexagnii,
laaba nií na ni rguílytu.
Gulbnazba,
gulchaneba per gulbcualo adchasándituba.
Zɨcni bɨdxin Judas gubigba cuee Jesús rapyba lonii:
—¡Mes!
Chií bdauba tu bllid cuexagnii.
Chiínii gunazraba laanii.
Per tu bɨn ni zugaa rɨɨ́ bleeba spad xtemba,
bdiliguidxba laa tu bɨn ni run dxín lo bxuzroo,
bdxitɨba tu diag bɨnquɨ.
Jesús rapy lo ra bɨnquɨ:
—¿Xiniia nií zednaztu naa cun spad ne cun garrot,
ladxuza zɨc rgaa tu gubán?
Dxi cun dxi bzuganɨ́a laatu laan samiant bsɨ́diia laatu ne adzabɨnazditu naa.
Per cayac ra ndé,
ta subquɨ ra dídx ni zíad lo Xquiich Dios.
Chií gratɨ́ ra xpɨnnii bsiiancagarabanii,
bnazraba zeraba.
Per tu bniin guanald laanii nacwllɨ tu ldaa ladysi,
ne chi bɨnaz ra bɨnquɨ laallɨ
chií breextinllɨ laan ladyquɨ zeglluntɨllɨ llaguɨtllɨ.
Chií guaneraba laa Jesús lo bxuzroo.
Rɨɨ́ bdee gratɨ́ ra bxuz ni rnibé laa ra bxuz,
cun ra bɨnnaroo Israel ne cun ra mes ni rbiia cun ra dídx ni zíad lo Xquiich Dios,
laaran ni bɨcuá Ses.
Bed zit zit guanaldba laa Jesús axtaquɨ bdximba lo xlaach bxuzrooquɨ.
Rɨɨ́ bzubganeba ra bɨn ni cacualo li bxuzrooquɨ cadxaaraba roo de.
Ra bxuz ni rnibé laa ra bxuz cun gratɨ́ ra guxtisyraquɨ,
gudílyraba ra bɨn ni nianí xipa bɨ́n Jesús,
ta chuu mod gatynii.
Per adbɨdxeldiraba ni nianípaquɨ xi bɨ́nnii.
Purc nila zian ra bɨn guní pursi ni adnadii barda cun laanii,
per catu ra bɨnquɨ adtusigunídiraba.
Chií guasuldí bald ra ni xi bɨcuaquia laanii,
per adbardadii na ni guníraba.
Laaraba guníraba:
—Laadu bindu rníba:
"Naa cubɨ́a gdoroo Jerusalenrɨ́ ni bɨnchá bɨn.
Ne ni yonɨ dxi ya bldesgacaa stubin ni adgunchádii bɨn."
Nila zɨɨ guníraba,
per adtusigunígacdiraba.
Chií guasuldi bxuzroo bzuba glay gunabdídxba lo Jesús,
rapyba:
—¿Ta xitguɨnídiiu?
¡Gubiia xi cacuaquiaraba lii!
Per Jesús xitpaquɨgunídinii.
Chiínii gunabdídxba lonii stu,
rapyba:
—¿Ta lii nau Crɨxt,
Lliinnii laanii ni rdɨncuenddu?
Jesús rapy:
—Naaca nií ne laatu zantu laa Bniaty ni bɨxeeld Dios zubnii ladldí xteen Dios,
Dios laanii ni gualotɨ́ napnii puder.
Zangaczatu Bniaty ni bɨxeeld Dios guiadnii lo xcay laan gubá.
Chi bin bxuzrooquɨ zɨɨ,
chií gutiziiaba xabɨba guníba:
—Adrurɨquiindinuu churu guiad guɨní xi bɨ́mba.
Laatu ni bintu xana adriiupaquɨdiba rrɨspet laa Dios,
¿xi rnítu?
Chiínii gratɨ́raba guníraba dec adpaquɨrɨgaadii runnii,
niíla naptizinii gatynii.
Nuuraba btiubxɨnraba lonii,
bsewraba lonii,
chií riaraba puniat lonii,
rníraba lonii:
—Tal zɨɨza rníu,
¡guníza donnuu chuzanií bné golp lii!
Negacza ra bɨn ni rcualo rɨɨ́ gudiziagac lonii.
Ni zugaa Bed lo laach bdxin tu xcriad bxuzroo.
Chi gumba laa Bed cadxaa roo de,
chií gubiatipba lo Bed,
rapyba loba:
—Negacza lii nií nau tu xpɨn Jesús,
laaba ni biadrooba Nazaret.
Per Bed bcuachládxba,
guníba:
—Adrumbédia bɨnquɨ,
nicza adracbédia xinií rníu.
Chií bnaz Bed zeba nez roo lee,
chiínii brɨdxdia guɨdingul.
Ni gun criadquɨ laaba stu,
chiínii rapyba lo ra ni zugaa rɨɨ́:
—Laabarɨ naba turaba.
Per Bed bcuachládxgac stu.
Ne adgucxchiduxdii chi rapygac ra ni zugaara rɨɨ́ loba:
—Rluyldíquɨ negac lii nau turaba,
purni nagaczacuu bɨn Galilea.
Chiínii bzulo Bed caguiimba dɨ guiquyba ne diozpa rooba guníba:
—¡Naa adrumbédiia bɨn ni cazeettu lúa!
Orquɨgacza brɨdxdia guidingul stu.
Chiínii guanaládx Bed ni guní Jesús loba chi rapynii:
"Ants ni cuɨdxdia guidingul tioplaa,
lii chonɨla ya bcuachládxuu rumbeu naa."
Chi guanaládxba zɨɨ,
chiínii bzuloba rúmba.